انا عندي اولاد اختي ١٣ سنة ومش بيحبوا القراية وحابه اخليهم يتعلموا دينهم انا بتكلم معاهم كتير وبيحبوا يقعدوا يسمعوا بس انا معنديش العلم الواسع انا لسه ببدا و عايزاهم برضه يعتمدوا ع نفسهم وانا اكون موجه فقط اعمل معاهم ايه واخليهم يسمعوا ايه او لو حاجات تقرا بس تكون بسيطة
هنعمل التالي:  1- نعمل بينهم مسابقات في كتب قصص وحكايات مناسبة لسنهم ، ما ينفعش نديهم قصص الانبياء لابن كثير ونقول لهم : خدوا واللي يخلصه الاول.  لأ ، سلاسل عبد الحميد جودة السحار مناسبة جدًا ، ورائعة ، ولذيذة.  وكذلك فيه كذا كتاب بس لسن أقل ، زي حكايات عمو محمود وحكايات عمو سعد والحاجات دي كلها. وممكن هنا نستخدم الكارتون كبوابة من بوابات القصص ونخليهم يكملوا قراءة عنها في كتب أكبر من سنهم بمساعدتنا.  زي كارتون عين جالوت ، وكارتون صلاح الدين ، وكارتون محمد الفاتح ، كارتون فتح الأندلس.  المهم ننقي كويس الكارتون اللي هيتفرجوا عليه. 2- نربطهم بحاجة برة البيت ، فيها نشاط ديني ، زي الكتاب في المسجد ، أو دار التحفيظ ، اللي فيها يكونوا من سنهم طبعًا.  ونكون متابعينهم باستمرار ، مش نوديهم نرميهم ونسيبهم. 3- البيئة في البيت تكون مشجعة على التدين والقراءة في الدين.  مثلًا ممكن تعملي لهم مسابقة في حفظ وتسميع جزء عمّ ، وجايزتها مثلًا حاجة هما حابين يشتروها ، وتجيبي الجايزة من أول يوم بالفعل ، ويجولك يومين في الأسبوع يحفظوا ويسمعوا ، هكذا ..  المهم أن الجو يكون مشجّع. 4- الصحبة مهمة جدًا في السن دا ، نتأكد من صحابهم كويس ، ونشوف لهم صحاب كويسين ، زي ما قلنا فوق ، الكتّاب والمسجد.. 5- مهم جدًا الأبوين يكونوا داعمين للكلام دا كله ، وواخدين بالهم منه ، مش يبقى إحنا في وادي ، وهما ماشين في الاتجاه المعاكس تمامًا وشايفين الكلام دا مش مهم ومالوش لازمة ومش نافع. ربنا يجعلهم من الصالحين وجميع أبناء المسلمين ، آمين.